**Kaiser Tamás szerk. (2019): *A jó állam mérhetősége III.* Budapest, Dialóg Campus. ISSN 2498-8146**

A Nemzeti Közszolgálati Egyetem 2015 óta éves rendszerességgel kiadja a *Jó Állam Jelentést,* amelynek célja, hogy kialakítson egy tudományos kutatásokon, érvényes és hiteles indikátorokon, valamint országos, reprezentatív véleményméréseken alapuló értékelési keretrendszert.

A *Jó állam mérhetősége* kötetsorozat célja, hogy az egyes hatásterületek által készített tanulmányok formájában a tudományos és szakmai nyilvánosság elé tárja a kutatás újabb szakaszában megfogalmazódó kérdéseket, dilemmákat, valamint az erre adott válaszokat.

A jelen kötet célja, hogy egyrészt átfogó keretet adjon a *Jó Állam Jelentés 2018* tartalmi elemeihez, kialakítsa további kutatások, mérések tematikus csomópontjait, átfogóbb perspektívából pedig hozzájáruljon az akadémiai szféra és a gyakorlati felhasználók közössége között ma még viszonylag szélesnek mutatkozó távolság áthidalásához. A „terepen” működő szakértők, szakemberek, tisztviselők megszólítása és bevonása megteremti az alapját az államkutatások „transzdiszciplináris” karakterének, másfelől a tudástranszfer révén a gyakorlati szakemberek munkáját a naprakész tudományos eredmények is támogathatják.